ข้อบังคับเจ้าพนักงานจราจรจังหวัดนครปฐม ว่าด้วยการกำหนดความเร็ว และบังคับใช้กฎหมาย ถนนทางหลวงชนบทคลองใหม่ - บางช้าง ตำบลคลองใหม่ อำเภอสามพราน จังหวัดนครปฐม พ.ศ. 2561

ข้อบังคับเจ้าพนักงานจราจรจังหวัดนครปฐม
ว่าด้วยการกำหนดความเร็ว
และบังคับใช้กฎหมาย ถนนทางหลวงชนบทคลองใหม่  บางช้าง
ตำบลคลองใหม่
อำเภอสามพราน จังหวัดนครปฐม
พ.ศ.
๒๕๖๑
 

ด้วยในการประชุมคณะรัฐมนตรี
เมื่อวันที่ ๔ ตุลาคม ๒๕๕๙ ได้มีมติที่ประชุมคณะกรรมการนโยบายการป้องกันและลดอุบัติเหตุทางถนนแห่งชาติ
ซึ่งกำหนดแนวทางเพื่อลดอุบัติเหตุทางถนน
โดยศูนย์อำนวยความปลอดภัยทางถนนกำหนดแนวทางในการดำเนินการลดอุบัติเหตุทางถนน
ซึ่งกำหนดให้เจ้าพนักงานจราจรออกประกาศข้อบังคับกำหนดความเร็วที่ผ่านการพิจารณาเห็นชอบจากคณะอนุกรรมการจัดระบบการจราจรทางบกจังหวัด
(อจร. จังหวัด) ซึ่งจากการประชุมคณะอนุกรรมการจัดระบบการจราจรทางบกจังหวัดนครปฐม
ครั้งที่ ๒/๒๕๖๐ เมื่อวันที่ ๑๖ พฤศจิกายน ๒๕๖๐
ได้พิจารณาเส้นทางที่มีความเสี่ยงต่อการเกิดอุบัติเหตุในพื้นที่ชุมชน
ซึ่งที่ประชุมมีมติให้บริหารจัดการความเร็วในพื้นที่ชุมชนคลองใหม่ - บางช้าง
ตำบลคลองใหม่ อำเภอสามพราน จังหวัดนครปฐม จากทางแยกคลองใหม่ถนนเพชรเกษมถึงโรงเรียนนาคประสิทธิ์
รวมระยะทาง ๓.๑ กิโลเมตร เป็นถนนทางหลวงชนบท จำนวน ๔ ช่องจราจร ไม่มีเกาะกลาง
โดยให้เจ้าพนักงานจราจรออกประกาศข้อบังคับกำหนดความเร็ว และบังคับใช้กฎหมาย
ให้เป็นไปตามมติที่ประชุมดังกล่าว

อาศัยอำนาจตามความในมาตรา
๑๓๙ (๖) แห่งพระราชบัญญัติจราจรทางบก พ.ศ. ๒๕๒๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๖ ประกอบกับมาตรา ๓๘ ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย
ประกอบกับข้อ ๕ ของคำสั่งกระทรวงมหาดไทย ที่ ๕๒๙/๒๕๕๕ ลงวันที่ ๗ กันยายน
๒๕๕๕ เรื่อง แต่งตั้งเจ้าพนักงานจราจรตามพระราชบัญญัติจราจรทางบก พ.ศ. ๒๕๒๒
ผู้บังคับการตำรวจภูธรจังหวัดนครปฐมในฐานะเจ้าพนักงานจราจรจังหวัดนครปฐมจึงออกข้อบังคับไว้
ดังต่อไปนี้

ข้อ ๑ ข้อบังคับนี้เรียกว่า ข้อบังคับเจ้าพนักงานจราจรจังหวัดนครปฐม
ว่าด้วยการกำหนดความเร็ว และบังคับใช้กฎหมาย ถนนทางหลวงชนบทคลองใหม่ 
บางช้าง ตำบลคลองใหม่ อำเภอสามพราน จังหวัดนครปฐม พ.ศ. ๒๕๖๑

ข้อ ๒ ประเภทรถที่กำหนดความเร็วไม่เกินเป็น
กิโลเมตรต่อชั่วโมง ในถนนทางหลวงชนบทคลองใหม่ - บางช้าง ตำบลคลองใหม่ อำเภอสามพราน
จังหวัดนครปฐม จากทางแยกคลองใหม่ถนนเพชรเกษมถึงโรงเรียนนาคประสิทธิ์ รวมระยะทาง
๓.๑ กิโลเมตร ดังต่อไปนี้
๒.๑ ประเภทที่ ๑
รถบรรทุกที่มีน้ำหนักเกิน ๑,๒๐๐
กิโลกรัม หรือรถบรรทุกโดยสาร ความเร็วไม่เกิน ๔๐ กิโลเมตรต่อชั่วโมง
๒.๒ ประเภทที่ ๒ รถยนต์อื่น
นอกจากประเภท ๑ ขณะที่ลากจูงรถพ่วง หรือรถยนต์สามล้อ ความเร็วไม่เกิน ๔๐
กิโลเมตรต่อชั่วโมง
๒.๓ ประเภทที่ ๓ รถยนต์อื่น
นอกจากที่ระบุใน ๑ และ ๒ หรือรถจักรยานยนต์ ความเร็วไม่เกิน ๖๐ กิโลเมตรต่อชั่วโมง

ข้อ ๓ บรรดาข้อบังคับ ระเบียบ
หรือประกาศอื่นใดที่ขัดต่อข้อบังคับนี้ให้ยกเลิกและให้ใช้ข้อบังคับนี้แทน

ข้อ ๔[๑]
ข้อบังคับนี้
ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ
ณ วันที่ ๒ มีนาคม พ.ศ. ๒๕๖๑
พลตำรวจตรี
คำรณ บุญเลิศ
ผู้บังคับการตำรวจภูธรจังหวัดนครปฐม
เจ้าพนักงานจราจรจังหวัดนครปฐม



ปุณิกา/จัดทำ
๓๑
กรกฎาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๘๐ ง/หน้า ๑๘/๕ เมษายน ๒๕๖๑